Jelasin soal Doctor Who  dalam bahasa jawa dong

Doctor Who (basa Inggris kanggo 'Dhoktor Sapa') iku sérial télévisi fiksi sains Karajan Manunggal lan diprodhuksi déning BBC. Acara TV iki nggambaraké caritané siji 'Adipati Kala' (Inggris Time Lord). Adipati Kala iki jenengé sajinising makluk njaba akasa (alien). Banjur acara TV iki nyritakaké pangulandarané siji Adipati Kala kang ndarbèni peparab 'Sang Dhoktor' (The Doctor). Sang Dhoktor iki bisa ngumbarani jagat raya numpak siji wahana mesin wektu. Mesin wektuné iki jenengé TARDIS lan bisa njlajahi ruwang lan wektu sarta rupané kaya 'bilik pulisi' saka London taun 1963. Taun iki ya iku kapisané acara TV iki ditayangaké. Sang Dhoktor iki dikancani rowangé lan ngadhepi mungsuh warna-warna karo nyambi nylametaké kabudayan, nulungi wong-wong lan mbenakaké apa-apa kang luput.

Sang Dhoktor kang asli dimainaké déning William Hartnell nganti taun 1966, nalika iku Sang Dhoktor kapisan ambruk lan mèh tilar donya lan nudhuhaké dayané kanggo 'regenerasi' (regeneration) lan bisa nitis ing sajeroning awak anyar. Ing awaké kang anyar iki Sang Dhoktor rupané dadi séjé lan wateké uga séjé. Dadi sanadyan awaké lan rainé owah, nanging pancèn sajati wong kang isih padha amarga mémoriné lan katrampilané panggah padha. Sawisé Hartnell (1963-1966), sang Dhoktor dimainaké déning Patrick Troughton (1966-1969), Jon Pertwee (1970-1974), Tom Baker (1974-1981), Peter Davison (1982-1984), Colin Baker (1984-1986), Sylvester McCoy (1987-1989, 1996), Paul McGann (1996), Christopher Eccleston (2005), David Tennant (2005-2010), Matt Smith (2010-2013), Peter Capaldi (2013-2017), lan Jodie Whittaker (2017-2022).

Mungsuh mligi Doctor Who kang kerep muncul iku ras alien kang kudu obah mawa wahana wesi lan diarani Dalek, makluk saparo manungsa, saparo robot utawa cyborg kang diarani Cyberman lan siji Adipati Kala liya kang ala wateké lan ngarani awaké dhéwé The Master ('Sang Bendara' utawa 'Sang Magister').

Sérial Doctor Who wiwit ditayangaké ing taun 1963 nganti taun 1989. Sawisé iku uga ana filem télévisi kang ditayangaké ing taun 1996. Banjur sérial TV dianakaké manèh wiwit taun 2005. Ing taun-taun awal sérial Doctor Who mligi diélingi para pamirsa déning caritané kang menarik lan èfèk spésialé kang murah nanging kréatif. Doctor Who iku bisa dianggep siji ikon budaya populèr Karajan Manunggal.

Sérial iki lumebu Guinness Book of World Records minangka sérial fiksi ngèlmiah suksès dhéwé ing sajarah télévisi, manawa ditilik saka suwéné séri iki, gunggungé DVD, vidéo lan buku kang payu didol lan lalu lintas ing iTunes.